## La Generalitat garantix la viabilitat econòmica d’À Punt amb una injecció de 37 milions d’euros per a restablir el seu equilibri patrimonial

*** L’operació resol el problema derivat de la successiva acumulació de pèrdues perquè no podia deduir-se l’IVA, qüestió que l’anterior Consell mai va arribar a abordar**

​​​​​​​

La Generalitat ha injectat 37 milions d’euros en la Corporació Valenciana de Mitjans de Comunicació (CVMC) destinats a restablir l’equilibri patrimonial i garantir la sostenibilitat i viabilitat de la Societat Anònima de Mitjans de comunicació (SAMC), ens que gestiona À Punt, després de les pèrdues acumulades en els últims anys a causa del canvi de criteri sobre el tractament comptable de l’IVA per part de l’AEAT.

D’esta manera, el Consell resol el problema derivat de l’IVA no deduïble que llastrava els comptes de l’ens gestor d’À Punt, que no va arribar a ser abordat per l’anterior Govern Valencià, i evidencia el seu compromís amb un servici de televisió pública de tots els valencians.

Per a l’estabilització del patrimoni net de la SAMC i permetre la seua absorció per part de la futura Corporació Audiovisual de la Comunitat Valenciana (CACVSA) s’ha dut a terme un increment en 37 milions de la partida pressupostària que la Generalitat destina al servici públic de la radiotelevisió valenciana.

Al seu torn, això permet una transferència de fons des de la CVMC a la SAMC per un import de 34 milions d’euros destinats a estabilitzar el seu patrimoni net, que després d’este ajust serà de 13,23 milions d’euros.

Els fons necessaris per a esta transferència procedixen de disponibilitats existents en el programa de gastos diversos i no estan subjectes a compromisos pendents ni a finançament condicionat.

Segons la Llei 6/2016, de 15 de juliol, de la Generalitat, del servici públic de radiodifusió i televisió d’àmbit autonòmic, la CVMC és la titular del total de les accions de la SAMC, a través de la qual exercix el servici públic de radiotelevisió.

Per la seua banda, la Llei 2/2024, de 27 de juny, preveu la creació de la Corporació Audiovisual de la Comunitat Valenciana (CACVSA), el nou ens que substituirà la Corporació Valenciana de Mitjans de Comunicació (CVMC) i la Societat Anònima de Mitjans de Comunicació (SAMC).

Fecha: 12/12/2024